b'\n_START_ARTICLE_\nEbla\n_START_SECTION_\nIstorija\n_START_PARAGRAPH_\nTai buvo svarbus miestas-valstyb\xc4\x97 dviem laikotarpiais: v\xc4\x97lyvajame III t\xc5\xabkstm. pr. m. e. ir 1800-1650 m. pr. m. e. laikotarpiu.\n_START_SECTION_\nPirmasis klest\xc4\x97jimo laikotarpis\n_START_PARAGRAPH_\nMiestas buvo gyvenamas nuo IV t\xc5\xabkst. pr. m. e., ta\xc4\x8diau jo galia labiausiai i\xc5\xa1augo tarp 2400 ir 2240\xc2\xa0m. pr. m. e., kuomet Ebla tapo svarbiu prekybiniu miestu, klestin\xc4\x8diu d\xc4\x97l prekybos su Egiptu ir Mesopotamija, ypa\xc4\x8d su pastar\xc4\x85ja. \xc4\x8cia gars\xc4\x97jo Eblos prek\xc4\x97s, kuri\xc5\xb3 \xc5\xbeymiausios buvo kedro mediena (i\xc5\xa1gaunama i\xc5\xa1 Libano kaln\xc5\xb3) ir tekstil\xc4\x97. Svarbiausias prekybinis partneris \xc5\xa0umere buvo Ki\xc5\xa1o miestas. Ebla konkuravo su kita prekybine Sirijos hegemonija\xc2\xa0\xe2\x80\x93 Mariu._NEWLINE_Augant ekonomikai, spar\xc4\x8diai augo miesto politin\xc4\x97 hegemonija, ir apog\xc4\x97jaus laikotarpiu Ebla kontroliavo mil\xc5\xbeini\xc5\xa1kas teritorijas nuo Eufrato auk\xc5\xa1tupio iki Vidur\xc5\xbeemio j\xc5\xabros. I\xc5\xa1 \xc5\xa1io hegemonijos laikotarpio \xc5\xbeinomi bent 6 Eblos karaliai, kuri\xc5\xb3 \xc5\xbeymiausias\xc2\xa0\xe2\x80\x93 Ibriumas, sudar\xc4\x99s sutart\xc4\xaf su Asirija toli rytuose. Atrodo, kad Eblos valdovai buvo renkami nustatytam 7\xc2\xa0m. terminui, ir tik Ibriumo s\xc5\xabnus Ibi-Sipi\xc5\xa1as paveld\xc4\x97jo sost\xc4\x85._NEWLINE_III t\xc5\xabkst. pr. m. e. Ebla kult\xc5\xabri\xc5\xa1kai buvo labai stipriai \xc4\xaftakota \xc5\xa1umer\xc5\xb3 kult\xc5\xabros. \xc4\x8cia buvo paplit\xc4\x99s dantira\xc5\xa1tis, \xc5\xa1umer\xc5\xb3 kalba laikoma \xc5\xa1venta, meno pavyzd\xc5\xbeiai tur\xc4\x97jo daug pana\xc5\xa1um\xc5\xb3 su Mesopotamijos menu. Ta\xc4\x8diau karalyst\xc4\x97je buvo i\xc5\xa1vystyti ir saviti meno stiliai, pvz., mozaikiniai ra\xc5\xa1tai ant medini\xc5\xb3 bald\xc5\xb3, gaminti i\xc5\xa1 perlamutro ir spalvot\xc5\xb3 akmen\xc5\xb3. Eblos gyventojai (eblaitai) kalb\xc4\x97jo semiti\xc5\xa1ka eblait\xc5\xb3 kalba (gimininga Mario ir Akado gyventoj\xc5\xb3 kalbai) ir i\xc5\xa1pa\xc5\xbeino semit\xc5\xb3 dievus. Svarbiausi eblait\xc5\xb3 dievai buvo Dagonas, I\xc5\xa1tar\xc4\x97 (A\xc5\xa1tar), Re\xc5\xa1efas (Rasap), Kani\xc5\xa1as, Hadadas (Hadda), \xc5\xa0apa\xc5\xa1 (\xc5\xa0ipi\xc5\xa1), Kura, Nidakulis. \xc4\xaera\xc5\xa1uose neretai randami ir \xc5\xa1umer\xc5\xb3 diev\xc5\xb3 vardai Enki, Ninki, Utu ir kt.\n_START_SECTION_\nAntrasis klest\xc4\x97jimo laikotarpis\n_START_PARAGRAPH_\nTik\xc4\x97tina, kad apie 2240\xc2\xa0m. pr. m. e. Ebla buvo nukariauta ir sunaikinta. Net du Akado imperijos valdovai\xc2\xa0\xe2\x80\x93 Sargonas ir Naramsinas teig\xc4\x97 tai padar\xc4\x99. Kur\xc4\xaf laik\xc4\x85 Eblos galia nusilpo, j\xc4\x85 vald\xc4\x97 III \xc5\xaaro dinastija. Tik\xc4\x97tina, kad tuo metu miest\xc4\x85 siaub\xc4\x97 ir amoritai, kurie galutinai pakeit\xc4\x97 regiono etnin\xc4\x99 sud\xc4\x97t\xc4\xaf._NEWLINE_Ebla v\xc4\x97l atgavo gali\xc4\x85 apie 1850\xc2\xa0m. pr. m. e., jau valdoma amorit\xc5\xb3 dinastijos. \xc4\x8cia v\xc4\x97l atsik\xc5\xabr\xc4\x97 nepriklausoma valstyb\xc4\x97, ta\xc4\x8diau ji kontroliavo gerokai ma\xc5\xbeesnes teritorijas, nei III t\xc5\xabkst. Ebla, konkuruodama su kitomis amorit\xc5\xb3 valstyb\xc4\x97mis\xc2\xa0\xe2\x80\x93 Jamchadu \xc5\xa1iaur\xc4\x97je, Katna pietuose. Galutinai Ebl\xc4\x85 sugriov\xc4\x97 Hetitai XVII a. pr. m. e. Po to miestas niekuomet nebeatsigavo.\n_START_SECTION_\nArcheologija ir radiniai\n_START_PARAGRAPH_\nKasin\xc4\x97jimai Tell Mardiche prasid\xc4\x97jo 1964\xc2\xa0m., kuomet \xc4\x8dia archeologinius tyrimus prad\xc4\x97jo italai, vadovaujami Paolo Matthiae. Jie atrado kadaise klest\xc4\x97jus\xc4\xaf miest\xc4\x85 ir valdovo Ibit-Limo statul\xc4\x85, taip identifikuodami vietov\xc4\x99 su senov\xc4\x97s \xc4\xafra\xc5\xa1uose minima Ebla. Kasin\xc4\x97jim\xc5\xb3 metu atidengtas didelis miestas su ketveriais vartais (skirtais keturiems dievams\xc2\xa0\xe2\x80\x93 Daganui, Re\xc5\xa1efui, Utu ir Hadadui). Mieste buvo keletas valdov\xc5\xb3 r\xc5\xabm\xc5\xb3, \xc5\xa1ventykl\xc5\xb3, \xc4\x8dia kry\xc5\xbeiavosi prekybiniai keliai._NEWLINE_Miestas ypa\xc4\x8d \xc5\xbeymus \xc4\x8dia rastomis 15 t\xc5\xabkst. dantira\xc5\xa1\xc4\x8dio lenteli\xc5\xb3, datuojam\xc5\xb3 2250 m. pr. m. e. u\xc5\xbera\xc5\xa1yt\xc5\xb3 eblait\xc5\xb3 kalba. Jos buvo saugomos miesto archyve, ir daugum\xc4\x85 j\xc5\xb3 sudaro teisiniai bei \xc5\xabkiniai dokumentai. Eblait\xc5\xb3 dantira\xc5\xa1tis buvo identi\xc5\xa1kas tuometiniam \xc5\xa1umer\xc5\xb3 dantira\xc5\xa1\xc4\x8diui, ta\xc4\x8diau nema\xc5\xbeai dokument\xc5\xb3, ra\xc5\xa1yt\xc5\xb3 vietos kalba, inovatyviai atsisako ideogram\xc5\xb3, naudodami tik skiemeninius dantira\xc5\xa1\xc4\x8dio \xc5\xbeenklus. Tarp lenteli\xc5\xb3 yra nema\xc5\xbeai dvikalbi\xc5\xb3 \xc5\xa1umer\xc5\xb3-eblait\xc5\xb3 kalb\xc5\xb3 \xc5\xbeodyn\xc5\xb3, kas labai palengvino archeologams perskaityti tekstus.'